KOMISIJOS REGLAMENTAS (EB) Nr. 13/2005
2005 m. sausio 6 d.
įgyvendinantis Europos Parlamento ir Tarybos reglamento (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) nuostatas dėl šalutinių tikslinių kintamųjų, susijusių su „socialiniu veiklumu“, sąrašo
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. birželio 16 d. Europos Parlamento ir Tarybos reglamentą (EB) Nr. 1177/2003 dėl Bendrijos statistikos apie pajamas ir gyvenimo sąlygas (ES-SPGS) (1), ypač į jo 15 straipsnio 2 dalies f punktą,
kadangi:
(1)
Reglamentu (EB) Nr. 1177/2003 buvo sukurta bendra sistema Bendrijos statistikai apie pajamas ir gyvenimo sąlygas sistemingai pateikti, apimanti palyginamus ir savalaikius skerspjūvio bei išilginio pjūvio duomenis apie pajamas ir skurdo bei socialinės atskirties lygį ir sudėtį nacionaliniu ir Europos Sąjungos mastu.
(2)
Remiantis Reglamento (EB) Nr. 1177/2003 15 straipsnio 2 dalies f punktu, yra būtinos įgyvendinimo priemonės šalutinių tikslinių sričių ir kintamųjų, kurie kiekvienais metais įtraukiami į ES-SPGS skerspjūvio komponentą, sąrašui sudaryti. 2006 m. turi būti nustatytas šalutinių tikslinių kintamųjų, įtrauktų į „Socialinio veiklumo“ modulį (visų pirma, dėl bendravimo su giminaičiais, draugais ir kaimynais, dalyvavimo kultūros renginiuose, oficialioje ir neoficialioje veikloje) sąrašas, kartu pateikiant kintamųjų kodus ir apibrėžimus.
(3)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Šalutinių tikslinių kintamųjų, kintamųjų kodų ir 2006 m. modulio dėl „socialinio veiklumo“ ir apibrėžimų, kurie turi būti įtraukiami į Bendrijos statistikos apie pajamas ir gyvenimo sąlygas (ES-SPGS) skerspjūvio komponentą, sąrašas nustatomas priede.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. sausio 6 d.